Klubi kutsuu jäsenensä ja antaa luokituksen
Jokainen aktiivijäsen luokitetaan hänen liike- tai ammattialansa tai yhteiskunnallisen palvelulajinsa perusteella. Kuhunkin luokitukseen voidaan ottaa viisi aktiivijäsentä. Jos klubissa on yli 50 jäsentä, samassa luokituksessa voi olla enintään 10 % aktiivijäsenten määrästä. Luokitusperiaate korostaa monipuolista klubin sijaintipaikkakuntaa edustavaa jäsenistöä, jossa mikään ammatti tai toimiala ei ole hallitseva.
Luokitusjärjestelmällä klubit varmistavat, että jäsenet edustavat hyvää läpileikkausta paikkakunnan ammateista. Tämä edistää rotaryn tavoitteita avata uusia tuttavuussuhteita, vaalia ammattimoraalia, arvostaa hyödyllistä työtä ja toteuttaa palvelemisen ihannetta. Rotary tarjoaa eri ammattikuntien edustajille yhteisiä tilaisuuksia ja mahdollistaa näin uusia rikastuttavia ulottuvuuksia myös pitkälle erikoistuneille ammattilaisille.
Jokainen klubi muodostaa omat luokitusnimikkeensä. Luokitus määräytyy jäsenen ammatti- tai liikealan mukaan, ei aseman tai tehtävänimikkeen perusteella. Ratkaisevaa on rotarin toimiala tai hänen tekemänsä työ. Klubi hallitsee luokituksia ylläpitämänsä luokitusluettelon tai -kartan avulla, jossa luetellaan kaikki klubin toiminta-alueella olevat ammatti- ja liikealat sekä yhteiskunnallisen palvelun lajit. Luettelosta ilmenevät täytetyt luokitukset ja niiden omistajat sekä vapaat luokitukset. Vapaita luokituksia voidaan käyttää uusien jäsenten rekrytoinnin suuntaamiseen. Viimeksi päivitetty 02.10.2012	©2012 Copyright Suomen Rotary - Finlands Rotary ry